Moeilike omstandighede kelder nie dié slimkop | Maroela Media
Lebohang Mathukwi. (Foto: Verskaf)
Om al jou matriekvakke deur te kom, is uit die staanspoor geen maklike taak nie. Vir Lebohang Mathukwi (18) van die Hoërskool Florida in Johannesburg, is dit nóg meer van 'n uitdaging, aangesien sy huislike omstandighede soveel verskil van dié van die res van sy klasmaats.
Ten spyte hiervan word hy deur sy skool as 'n toppresteerder uitgesonder en word voorspel dat hy onderskeidings vir al agt sy matriekvakke sal kry.
Mathukwi vertel in 'n onderhoud met Maroela Media hy en sy 17-jarige suster, Tshepiso Hope, woon saam met sy ma, Dorah, 'n huishulp, in een kamer in Delarey in Roodepoort. Sy pa is glad nie betrokke in sy lewe nie.
Hoewel Mathukwi elke oggend 'n saamrygeleentheid skool toe het, stap hy elke middag huis toe. "Dit neem my sowat 'n uur elke dag om by die huis te kom," vertel hy.
Hy blink uit in Afrikaans, Engels, wiskunde, fisiese wetenskappe, lewenswetenskap, lewensoriëntering en rekenaartoepassingstegnologie, ten spyte van die feit dat hy nie 'n rekenaar besit nie.
"Dit is maar moeilik om sonder 'n rekenaar oor die weg te kom, veral wanneer ek take moet doen. My vriende help my dan met hulle rekenaars of ek bly laat agter by die skool om die skool se rekenaars te gebruik," sê hy.
"Ek geniet dit vreeslik baie en stel baie belang in programmering. Ek het reeds geleer hoe om Delphi te gebruik en gaan nou ook leer hoe om Python te gebruik."
Mathukwi vertel hy het pas teruggekom van sy matriekvakansie saam met vriende in die Magaliesberg. Hy het dié welverdiende blaaskans nodig gehad voordat sy studies in meganiese ingenieurswese in Januarie aan die Universiteit van Kaapstad afskop.
"Ek kan nie wag nie. Nuwe mense, nuwe lewe," sê hy opgewonde.
"Ek het meganiese ingenieurswese gekies omdat dit 'n wye veld is waarin 'n mense verskillende goed kan doen, wat ook meer geleenthede bied om werk te kry in die buiteland. Ek wou eers medies studeer, maar het daarteen besluit."
Jong man ek is sooooo trots op jou. Deur jou moeilke tyd vir jou n voorspoed toekoms he en geseen wees. Baie baie geluk!
'n Les vir baie ander.
Hoop ons hoor vorentoe weer van jou volgende prestasies
Lebohang baie sterkte seuna. Jy is pragtige jong man. Ons is trots op jou
Enige ma sal trots wees op so 'n kind. Baie baie geluk aan hierdie jong man. Vasbyt en deursettings vermoeë bring altyd goeie resultate.